钦定古今图书集成/明伦汇编/宫闱典/第134卷 > 李永贞
## 钦定古今图书集成/明伦汇编/宫闱典/第134卷 > 李永贞

按《明外史宦官传》：“永贞，通州人。万历中为坤宁宫内
侍，犯法被系者十八年。光宗立，得释，复执役坤宁宫。
魏忠贤用事，引其党诸栋、史宾等为秉笔。永贞入栋
幕，与忠贤掌班刘荣为死友。栋死，荣荐之忠贤，令入
文书房。天启三年，升司礼秉笔，匝月五迁，与王体干、
石元雅、涂文辅共为忠贤腹心。凡章奏入，永贞等先”
阅视钤识窾要，白忠贤议行魏广微所献《东林点将
同志》诸录，永贞等各置小册袖中，遇忠贤有处分，则
争出袖中册告曰：“此某录中人也。”以故诸正人无得
免者。永贞性贪很，自体干以下，往往相忿争。督三殿
工治信王邸，所侵没金钱无算。庄烈帝初立，永贞阳
引退，行金。体干及司礼王永祚、王本政各五万求援。
三人者畏永贞反，覆自首于帝。永贞愈惧，遂亡去。会
有旨谪显陵净军，其兄成求永贞不得，缢死。既而获
永贞，改谪凤阳。寻以伪草《李实奏》，逮入京，伏诛。